**La plimbare pe un lac**

*Emilia Plugaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

A venit răţuşca Mac

Să se plimbe pe un lac.

Pentru orişice-ntâmplare

Şi-a luat raţa colac.

Şi nu unul oarecare –

Un colac bun de salvare,

Dar şi bun pentru mâncare,

Rumen, dulce, plin cu mac.

Înotând aşa pe lac,

Flămânzi răţuşca Mac

Şi mâncă acel colac:

– Vai de mine, ce mă fac?

Se-ngrozi răţuşca Mac:

– Mă înec făr-de colac!

Tot strigând, strigând aşa

Se-nvăţă a înota.

De atunci răţuşca Mac

Merge des de tot pe lac.

La plimbare se porneşte

Fără de colac, fireşte.